google/wiki40b huggingface dataset:
Norsk barnebokinstitutt

Norsk barnebokinstitutt, forkortet NBI, er en norsk stiftelse som arbeider med å utvikle kunnskap om barne- og ungdomslitteratur. NBI driver en toårig forfatterutdanning, og forsker og arbeider med litteraturformidling. NBI ble stiftet i 1979.
Instituttet står til rådighet for alle som er opptatt av barnelitteraturens særpreg og betydning, og brukes aktivt av lærere, studenter, bibliotekarer og forskere samt kritikere, journalister, forlag og illustratører. Instituttets drift finansieres via Kulturdepartementet. 
Tilsvarende institusjoner i Sverige og Danmark er Svenska barnboksinstitutet og Center for børnelitteratur.

Historikk

Daglig leder 1985–2008 var Karin Beate Vold. Litteraturviteren Kristin Ørjasæter tiltrådte som ny direktør for instituttet mars 2008, en stilling hun per 2018 fortsatt innehar. Instituttet flyttet i 2005 til lokaler i Nasjonalbiblioteket i Oslo. Per 2018 holder instituttet til i Observatoriegata 1B i Oslo, som er et nyere bygg på sørsiden av Nasjonalbibliotekets eldste bibliotekbygg.

Virksomhet og aktiviteter

NBI har landets største samling norsk og internasjonal teoretisk litteratur om barne- og ungdomslitteratur, og så godt som alle bøker utgitt for barn og unge i Norge fra 1800-tallet til 2011. Samlingen forvaltes fra 2012 av Nasjonalbiblioteket. 
NBI er ellers en av institusjonene bak Foreningen !les og medlem av organisasjonen Leser søker bok. 
NBI har hatt det redaksjonelle ansvaret for Årboka Litteratur for barn og unge (utgitt av Samlaget), som i perioden 1998-2010 har vært barnebokfeltets forum for kritikk, forskning og formidling. I 2010 lanserte NBI det nordiske fellesprosjektet Barnelitterært forskningstidsskrift (BLFT). Dette er et elektronisk tidsskrift i Open Access, som publiseres forskningsartikler på nordiske språk. 
NBI arbeider for å styrke forskningen på barnebokfeltet, og samarbeider med høgskoler og universiteter om nasjonale og internasjonale prosjekter og forskningsnettverk. Siden 2005 deler instituttet ut NBI-stipendet til aktuelle forskningsprosjekter innen fagfeltet. 
NBI har lang erfaring med litteraturformidling overfor lærere, førskolelærere, studenter, bibliotekarer, illustratører og andre på fagfeltet. De siste ti årene har NBI drevet et landsomfattende prosjekt i skolen. Målet har vært å gi lærere og skolebibliotekarer både litteraturpedagogisk veiledning og kompetanse i nyere barne- og ungdomslitteratur.
NBI er sekretariat for Kulturdepartementets priser til barne- og ungdomslitteratur, og arrangerer den årlige prisutdelingen. 
I 2006 startet NBI landets første forfatterutdanning i barne- og ungdomslitteratur. Utdanningen er toårig og siden 2010 godkjent av det nasjonale kvalitetssikringsorganet NOKUT. Studiet ledes av forfatter Dag Larsen. NBI har også et nettstudium i samtidslitteratur for barn og unge, en videreutdanning for bibliotekarer, lærere og litteraturformidlere. Også dette er godkjent av NOKUT.
NBI tilbyr også kurs i fordypning i scenetekst for barne- og ungdomsbokforfattere som ønsker å skrive dramatikk for barn og unge. Tilbudet gis i samarbeid med Dramatikkens hus i Oslo, på oppdrag av Norske barne- og ungdomsbokforfattere (NBU).
Brachyspathus

Utseende

En middelsstor (ca. 13 millimeter) praktbille.

Utbredelse

Slekten ble beskrevet basert på et eksemplar fra Florissant i Colorado.
Husker du? (TV-serie)

Husker du? var et musikalsk TV-program for eldre som gikk på NRK Fjernsynet fra 1971 til 1985. Det ble i alt laget 130 programmer.
Programmet hadde eldre som sin hovedmålgruppe, og disse ble underholdt med sanger og annen underholdning fra «gamle dager». Ivar Ruste hadde ideen til programmet. Det skulle i utgangspunktet bare lages 3 programmer i 1971, men etter suksessen med «piloten» med de tre programmene i 1971, ble det vedtatt at det i 1972 skulle sendes et program ca. en gang i måneden. Men programmet ble så populært at Odd Grythe og Ivar Ruste fortsatte utover 70- og 80-tallet. Ivar Ruste var Odd Grythes faste makker i alle programmene helt til han ble syk. Da overtok Børt Erik Thoresen som makker. Børt Erik Thoresen hadde en programserie med tittelen Gåmåldans med nogo attåt. Dette programmet ble slått sammen med Husker du etter av Ivar Ruste ble syk. Da Ivar Ruste døde i februar 1985 mistet Odd Grythe litt av piffen. Han bestemte seg for å sette strek etter 130 programmer selv om NRK ville ha flere.
Odd Grythe brukte også flere artister - og intervjuobjekter i sine program, noe som gjorde at programmene ble veldig varierte, alt fra sang og musikk, til gammeldans, fortellinger og dikt, og til intervju av ulike personer. Det var ikke bare musikk fra en svunnen tid som fikk slippe til, men også viser og sanger fra nyere tid, så vel som fra utlandet.
I mange år gikk også programmet på beste sendetid på NRK, både på 17.mai, og Julaften.
Programleder var Odd Grythe. Blant de faste bidragsyterne kan nevnes Børt-Erik Thoresen, Ivar Ruste og Åse Wentzel. Kapellmester var Arnt Haugen. Grythe, Ruste og Haugen utgav også flere Husker du?-plater for EMI.

Stort sett alle program ble tatt opp på Engebrets Café i Oslo.

Programmene

NRK hadde i utgangspunktet tenkt at dette skulle være en serie med tre programmer, og skulle sendes høsten 1971 - men på grunn av suksessen piloten ga, vedtok NRK, at det skulle sendes et program i måneden også utover 1972. Oppslutningen var imidlertid så stor, at det ble flere sesonger av HUSKER DU utover 1970-tallet og 1980-tallet, frem til siste program ble sendt 30. juni 1985 - til sammen 130 program, alle med Odd Grythe som programleder. I 1980, nærmere bestemt 17.mai, ble program nummer 100 sendt. Generelt inneholdt programmene en blanding av sangartister, med melodier fra en svunnen tid, så vel som andre intervjuobjekter invitert av programleder og NRK.
Rødsfjorden (Nærøy)

Rødsfjorden er en fjord i Nærøy kommune i Trøndelag. Fjorden strekker seg 4 km sørover til grenda Rød i botn av fjorden. Fjorden har innløp fra Risværfjorden mellom Båfjordstranda i vest og Rødneset i øst.
Fv525 går langs de indre delene av fjorden.
Refstad

Refstad er et boligstrøk i Bydel Bjerke i Oslo nord. Refstad ligger i ytterkanten av Groruddalen, og grenser til Sinsen i vest, Årvoll i nord, Bjerke og Risløkka i øst og Økern og Løren i sør.
Området har fått navn etter Refstad gård som lå i området tidligere. Refstad kjennetegnes ved at de fleste veiene i området har fått navn etter eplesorter.
Refstad består for det meste av villaer og rekkehus. Deler av området består av store sameier med rekkehus, blant annet Gørtz Sameie. Mange av boligtomtene på Refstad er festet bort av Bjerke Travbane.
På Refstad ligger et stort friluftsområde kalt Refstadjordet. Her ligger Refstad barnehage, lekeplassen «lekeskogen», idrettsanleggene Løren idrettspark og Lørenhallen, samt en treningsbane for travhestene på Bjerke. Mellom treningsbanen og Løren Idrettspark ligger nye Løren skole som i 2006 flyttet fra Løren som følge av ombyggingen av Ring 3 mellom Ulven og Sinsen. Nærmeste skole med ungdomstrinn er Sinsen skole.
Beboerne på Refstad sogner til Sinsen og Tonsen menigheter.
Rogalands Fremtid

Rogalands Fremtid var en norsk avis som ble utgitt i Sauda. Den ble startet som Norges Kommunistiske Partis avis i distriktet, trolig i 1930. Avisen kom en gang i uka.
Rogalands Fremtid gikk inn allerede året etter. Siste nummer kom 18. juli 1931.
Hästens

Hästens är ett svensk selskap, etablert i 1852, som blant annet lager senger og puter. Hovedkontoret ligger i Köping.
Sengene lages for hånd og man bruker over 300 timer på den mest eksklusive modellen, som koster 400.000 kroner. Madrassen lages av hestetagl, som har en unik evne til å lede bort fuktighet.
Comeback (TV-serie)

Seertall

Comeback var det mest sette programmet på TVNorge i 1995 og det nest mest sette programmet i 1996. Premieren ble sett av 277 000, noe som gjorde det til det mest sette programmet på TVNorge den uken.
South Downs

South Downs er et lavlandsområde med kalkgrunn i det sørlige England. Det går parallelt med North Downs, og de to områdene bestod engang en kuppelformet kalkklippe. De skilles nå fra hverandre av Weald, et område hvor kalksteinsgrunnen har blitt slitt ned av erosjon.
Området strekker seg omkring 100 km gjennom East Sussex, West Sussex og Hampshire. Turveien South Downs Way går langs området.
De mest kjente klippene er Beachy Head ved Eastbourne og Seven Sisters mellom Eastbourne og Seaford. Det høyeste punktet er Butser Hill, som når 270 moh. og er en av Englands marilyns.

Verneområde og mulig nasjonalpark

Deler av South Downs inngår i en Area of Outstanding Natural Beauty. Det er foreslått å definere området som nasjonalpark, noe som fikk støtte fra regjeringen i september 1999. I 2004 ble det holdt en høring om grensene for en nasjonalpark, og det har siden pågått arbeid med å fullføre planene.
Handy Man (sang)

«Handy Man» er en amerikansk rock and roll-sang, kreditert sangeren Jimmy Jones og låtskriver Otis Blackwell. Den ble opprinnelig innspilt av The Sparks Of Rhythm 1. februar 1956, ei gruppe som Jones hadde vært medlem av da han skrev den, men ikke da innspillingen fant sted. Denne versjonen ble utgitt på singlen Apollo 541 i desember 1959.
I 1959 hadde Jones også spilt inn sangen selv, i en versjon som var blitt omarbeidet av Blackwell,  som også produserte sessionen. Versjonen til Jones ble en millionselger. Sangen ble en hit igjen for Del Shannon i 1964 og for James Taylor i 1977. Taylors versjon var mest suksessfull. Den ga ham også han andre Grammy Award for Best Male Pop Vocal Performance.
Noen innspillinger av «Handy Man» oppfører C. Merenstein som med-opphavsmann. Det gjør også BMI under det fulle navnet, Charles Merenstein. Merenstein har andre sanger hos BMI.

Norsk versjon

Olav Stedje har skrevet en norsk tekst. Den norske tittelen er «Lykkesmed».
Hollendarelva

Hollendarelva eller tidligere Russian River, er ei 17,5 km lang elv om lag midtveis mellom Barentsburg og Colesdalen (neste dal), og den munner ut i Hollendarbukta i Isfjorden i nord. Opphavet er fra Passfjellbreen under det bratte Bjørnsonfjellet (932 m), og elva graver ut en dal som øverst er relativt bratt men som nederst flater ut og danner et bredt U-landskap vest av fjellet Oppkuven. Elva ligger i Nordenskiöld Land på midtre Spitsbergen, Svalbard.
Vassdraget omgis av Kolspissfjella i sørvest, og Kjeglefjella i nordøst. Sideelver regnet ovenfra omfatter Luxbekken, Fallbekken, Irabekken (Iradalen), Hallryggbekken og Oppkuvbekken.
Dalen har ingen vesentlige kulturminner.Den har vært brukt noe til ferdselen mellom øst og vest i Nordenskiöld Land, men ligger ikke veldig strategisk for passering av områdets sentrale fjellmasser.
Thomanerchor

Historie

Markgreve Dietrich von Meissen grunnla i 1212 Augustiner Chorherrenstift Sankt Thomas i Leipzig. Til stiftet hørte en klosterskole, og som gjengjeld for sin undervisning, sang elevene liturgiske sanger i tillegg til å utføre andre oppgaver under gudstjenesten.
I 1254 ble det opprettet en «Scola exterior» som tok imot ordinære elever mot skolepenger. Under reformasjonen, (1543) gikk skolen og internatet (Alumnatet) over til byen.
Da Johann Sebastian Bach overtok koret i 1723, omfattet koret 55 medlemmer som sto til hans disposisjon og hans mange verker. Etter sangen måtte de gjøre skolearbeidet. Bach-renessansen på 1800-tallet ga gode vilkår for korets virksomhet. Hverken nasjonalsosialismen eller DDR-diktaturet medførte noen begrensninger for korets muligheter til å drive sin virksomhet.

Virksomheten i dag

Koret opptrer tre ganger i uken i Thomaskirche, alltid i sine matrosdresser, på tysk også omtalt som «Kieler Blusen», eller Kiel-bluser, etter sjøfartsbyen med samme navn. I tillegg kommer lange konsertreiser.
Koristene eller Thomanerne som de også kalles, bor på internatet som de selv kaller «Kasten» («kassa»). Fra 2012 er internatet en del av campusen Forum Thomanum.

I internatet er guttene inndelt i grupper. De yngste, kalt «Ultimus» sover sammen på en spartansk innredet sovesal, under oppsikt av eldre gutter. Brudd på de strenge reglene kan medføre straff i form av almennyttig arbeid. I en artikkel fra 2012 konstaterte Frankfurter Allgemeine Zeitung at et slikt liv krevde ikke bare et fremragende talent, disiplin og begeistring for oppgavene, men også en stabil psyke og gode læreevner. Det ble lite tid igjen til lekselesing når dagen med sangøvelser var over.
Otto II av Brandenburg

Otto II av Brandenburg (født etter 1147; død 4. juli 1205), kalt den gavmilde (tysk: Freigiebige) tilhørte Huset Askanien og var fra 1184 til sin død den tredje markgreve av Brandenburg. Otto ble ved sin død etterfulgt som markgreve av sin bror Albrekt II av Brandenburg.
It (roman)

It er en roman av Stephen King som ble utgitt i 1986. Den er en av hans lengste romaner på over 1000 sider og tok fire år å skrive.

Handling

Flere barn blir myrdet og lemlestet i den fiktive byen Derry i Maine, men syv elleveåringer trosser faren og oppdager at det ikke er et menneske som utfører disse mordene men et monster («Pennywise, den dansende klovnen»). De tilintetgjør monsteret. Mange år senere har de mistet kontakten, og bare en bor i Derry. Han ringer sine gamle venner for å fortelle at monsteret er tilbake.
Fabian

Bakgrunn

Ifølge Liber Pontificalis var Fabian en adelsmann fra Roma; hans fars navn var også Fabius. Intet mer vites om hans bakgrunn.

Pavevalget

Omstendighetene rundt hans valg til pave er gjengitt av Eusebius av Caesareas Kirkehistorie.
Han ble valgt til pave i januar 236 etter Anterus' død. Eusebius av Cæsarea forteller (Eccl.Hist. VI, 29) at mens de kristne i Roma var samlet for å velge ny pave landet en due på Fabians hode. Han var fremmed for de fleste, men da et symbol for Den hellige ånd viste seg på denne måten anså man at han var spesielt merket, og han ble valgt.

Pave

Som pave skal han ha døpt keiser Philip og hans sønn. Han skal også ha utvidet noen katakomber, forbedret organiseringen av kirken i Roma og utnevnt embetsmess som kunne skrive ned martyrenes historier. 
Ifølge Liber Pontificalis delte han kirken i Roma i syv diakonater; de syv diakonene regnes som opphavet til kardinalsembetet. Det finnes få sikre kilder, men det man har tyder på at han var vel ansett, blant annet av Kyprian av Karthago. Novatian skrev om hans nobilissimae memoriae, «høyedle minne». 
Fabian led martyrdøden under keiser Decius.
Han ble gravlagt i Kalliustuskatakombene, hvor man har funnet et minnesmerke.
Terminator 3: Rise of the Machines

Handling

Over ti år er gått siden de dramatiske hendelsene rundt Skynets tilblivelse. Sarah Connor er død og den nå 25 år gamle John Connor er stadig på flukt etter det som skjedde. Han lever et liv som løsarbeider, helt utenfor det etablerte samfunnet. Det finnes ingen spor av hans eksistens, og i teorien er det derfor ingen mulighet for at det enorme nettverket til Skynet kan spore ham opp. 
En dag sendes en splitter ny T-X modell fra fremtiden på jakt etter ham og alle andre nøkkelpersoner i den kommende motstandsbevegelsen. Nok en gang blir John Connors eneste håp den originale, etter forholdene noe gammeldagse Terminator, som en gang også var i Skynets tjeneste og forsøkte å drepe foreldrene hans. Denne gangen kommer han i en modifisert utgave og forteller at hendelsene for ti år siden bare utsatte etableringen av Skynet. Nå er dette programmet i ferd med å reetableres av USAs forsvar og dermed legge til rette for total atomkrig og maskinenes hegemoni på kloden. Dette vil Connor og hans gjeng alt i verden forhindre, men samtidig legger T-X store hindringer i veien for dem. Ferden ender i en militærbase bygd på innsiden av Sierra Nevada. Der befinner kjernen til Skynet seg.

Popularitet og økonomi

Terminator 3 ble en stor publikumssuksess, men ikke i like stor grad som T2. Den innbrakte 433,4 millioner dollar på verdensbasis, hvorav 150,4 millioner i USA, $67,5 millioner i Japan, $31,3 millioner i Storbritannia, $19,6 millioner i Tyskland og $1,7 millioner i Norge. Den ble den syvende mest innbringende filmen på verdensbasis i 2003 og den åttende mest innbringende i USA. I Norge hadde den 178 000 besøkende og havnet på 20-plass over de mest besøkte filmene i 2003.
Produksjonskostnadene var på $200 millioner.

Anmelderne

Filmen fikk blandet til god mottakelse av kritikerne i USA, noe som gjenspeiles i at den har fått 69 % på Rotten Tomatoes og 66 % på Metacritic. Dette er likevel betydelig lavere enn det de to foregående filmene har fått. Den amerikanske filmanmelderen Roger Ebert gav den 2,5 av 4 stjerner, mens Leonard Maltin gav den 3 av 4 stjerner i sin Movie Guide.
De norske anmelderne gav den jevnt over god mottakelse. Både Aftenposten, VG og Dagbladet gav den terningkast fire. CINERAMA gav den terning fire i 2009 og skrev: «Utmerket underholdning og en grei avrunding av det som nå er den originale trilogien, men ikke mer».

Priser

Filmen vant ingen priser, men ble nominert til flere. Blant annet ble den nominert til fem Saturn Awards, inkludert i kategorien «beste science fiction-film».

Annet

Dette var Schwarzenegger siste store filmrolle før han ble innsatt som guvernør i California.
Zhenxing

Zhenxing (kinesisk: 振兴区; pinyin: Zhènxīng Qū) er et bydistrikt i byprefekturet Dandong i provinsen Liaoning.
Det har et areal på 80 km² og teller ca. 380 000 innbyggere (2004).
Oldboy (2013)

Handling

Joe Doucett (Brolin) blir kidnappet og holdt som fange i tjue år, enslig innesperret. Når han plutselig blir satt fri, setter han ut på en personlig vendetta for å finne den ansvarlige personen og ta hevn. Det han oppdager er at han fremdeles er fanget i et spill av sammensvergelser og tortur.
Den store moderlosje av det Eklektiske frimurerforbund

Den store moderlosje av det Eklektiske frimurerforbund (tysk: Die Große Mutterloge des Eklektischen Freimaurerbundes) var en storlosje innenfor tysk frimureri med hovedsete i Frankfurt am Main, som ble grunnlagt i 1741. Storlosjen ble nedlagt i 1935 under det tyske rike. Etter andre verdenskrig ble den ikke gjenopprettet. Storlosjen hadde sin største utbredelse i 1933 med 3 500 medlemmer fordelt på 24 losjer. Den var den tredje av de såkalte «humanitære» storlosjer. Den 19. juni 1949 ble dens losjer tilsluttet Den tyske storlosje av gamle, frie og anerkjente murere.
Andreas Vangstad

Karriere

Vangstad startet sin karriere i KSI Sykkel (Studentidrettslaget), gikk senere over til Kristiansands CK, men etter å ha endt på en 6.-plass under temporittet i nm 2013 i Grimstad signerte han for det norske kontinentallaget Team Plussbank.

2014

I juni 2014 tok Vangstad bronse under temporittet i NM på Eidsvoll. Han fullførte de 40 kilometerne på tiden 48.55, 1.13 bak Norgesmester Reidar Borgersen fra Team Joker, men kun ett sekund bak sølvvinner og lagkamerat Bjørn Tore Hoem.
Tre måneder senere, viste Vangstad seg frem på den internasjonale scenen for første gang under U23-VM i landeveissykling. Han syklet 36,15 km på tiden 44.34,82, i og rundt den spanske byen Ponferrada. Tiden resulterte i en 7.-plass, kun 44,88 sekunder bak gullvinner Campbell Flakemore fra Australia.

2015

Hans største seier i karrieren kom 24. mai 2015 under den siste etappen av Tour of Norway. Vangstad satt inn ett rykk drøyt to kilometer fra mål og vant den 174 kilometer lange etappen 11 sekunder foran landsmannen Fredrik Strand Galta fra Coop-Øster Hus.
Én måned senere, tok Vangstad sølv under temporittet i NM i Brumunddal. Han fullførte de 49,6 kilometerne på tiden 1,03.46, 2.16 bak Norgesmester Edvald Boasson Hagen fra MTN-Qhubeka og ni sekunder foran bronsevinner Truls Engen Korsæth fra Team Joker.
Doilungdêqên

Doilungdêqên (kinesisk: 堆龙德庆区; pinyin: Duīlóngdéqìng Qū; tibetansk : སྟོད་ལུང་བདེ་ཆེན་ཆུས།; Wylie-translitterasjon: stod lung bde chen chus) er et fylke i byprefekturet Lhasa i den autonome region Tibet i Folkerepublikken Kina. 
Befolkningen var på 39 736 innbyggere i 1999.

Samferdsel

Kinas riksvei 109 løper gjennom området. Den knytter Beijing sammen med Lhasa i Tibet. Den løper vestover fra Beijing via Datong, Yinchuan, Lanzhou og Xining til Golmud før den vender sørvestover mot Lhasa.
Kinas riksvei 318, en av Folkerepublikken Kinas lengste hovedveier, løper gjennom området. Den begynner i Shanghai og fører blant annet innom Wuhan og Chengdu på sin vei inn i Tibet og Lhasa og helt frem til en kinesisk grenseovergang mot Nepal i Zhangmu.
Sekstett

Sekstett er en gruppe på seks musikere som spiller sammen. I jazzmusikk er en sekstett en hvilken som helst gruppe av seks musikere. Den består vanligvis av et trommesett (slagverk), bass, piano og ulike kombinasjoner av andre instrumenter, for eksempel gitar, trompet, saksofon, klarinett eller trombone.
Foxy Brown (film)

Foxy Brown er en exploitationfilm innenfor undersjangeren blaxploitation (utelukkende afroamerikansk deltagelse) som ble skrevet og regissert av Jack Hill. Den har Pam Grier i hovedrollen, beskrevet som «a whole lot of woman» som framviser ubønnhørlig kul sexihet mens hun bekjemper skurker (hvilket også fornavnet «Foxy» henspiller på).
Filmen kom i 1974.

Handling

Da henne kjæreste, en agent for myndighetene, ble skutt ned av medlemmer av et narkotikasyndikat, vil Foxy Brown (Pam Grier) ha hevn. Hun knytter morderne av sin kjæreste til et «modellbyrå» ledet av Steve Elias (Peter Brown) og Katherine (Kathryn Loder). Foxy beslutter å posere som en prostituert for å infiltrere selskapet, og hjelper å redde en felles svart kvinne fra et liv med stoff og seksuell utnyttelse. Det fører Foxy til en rekke hevntematiske enkelthandlinger — ofte meget voldelige og seksuelt betonte — som strekker seg fra å kremere de som driver med sexslavetrafikk til å kastrere en skurk og vise fram hans genitaler til hans kjæreste.

Produksjon

I henhold til regissøren Jack Hill var denne filmen opprinnelig tenkt å være en oppfølger til hans film Coffy (1973) hvor også Pam Grier spilte i, og faktisk var arbeidstittelen for filmen «Burn, Coffy, Burn!». Imidlertid besluttet filmselskapet American-International Pictures i sist minutt at de ikke ønsket en oppfølger, selv om Coffy var en stor suksess innenfor sjangeren. Derfor er det aldri sagt hvilken jobb Foxy egentlig har, mens hun som «Coffy» var sykepleier, men da dette ikke lenger var en oppfølger kunne de ikke gi Foxy samme jobb, og på samme tid var det ikke tid igjen til å omskrive manuskriptet for å etablere hvilken jobb hun egentlig hadde.
På lydsporet på filmens DVD-utgave kommenterer Hill også at han innledningsvis var imot klesdrakten som kostymeavdelingen hadde kommet opp med for Foxy. Ettersom Pam Grier hadde blitt en stjerne i hennes tidligere film Coffy, var det en drivkraft til å presentere henne mer stilistisk enn hva hun hadde vært i forgående film. Men Hill, ved sin egen redegjørelse, følte innledningsvis at hennes klær var for motepreget og særskilt for denne tidsperioden, og bare i løpet av noen få ville det få filmen til virke udatert. I årene etter filmen har Hill endret sitt syn på Foxys klær, særskilt i kjølvannet av ikke bare Foxy Browns etablering som et popkulturikon, men også nostalgibevegelsen for 1970-tallet som begynte på midten av 1990-tallet.
Hill nevner også at figuren Foxy ble noe av et kvinnelig maktsymbol som synes å overskride filmens tidsepoke. Som sådan, tror Hill, har Foxys klær og frisyre fra 1970-tallet mer lagt sjarm til figuren.

Mottagelse

Filmen fikk blandet kritikk fra anmelderne, oppnådde en 56 prosent vurdering hos nettstedet Rotten Tomatoes. Filmen fikk en negativ mottagelse fra magasinet Variety.

Lydspor

Filmens sanger ble skrevet og framført av Willie Hutch, og et musikkalbum basert på filmen ble utgitt av plateselskapet Motown Records i 1975.